ИНФОРМАЦИЯ

**за**

**преценяване на необходимостта от ОВОС на ИП**

(по Приложение № 2 към чл.6 от Наредбата за ОВОС)

**„ЦЕХ ЗА ПРОИЗВОДСТВО НА КИСЕЛО МЛЯКО“**

**в сграда с идентификатор 17484.190.3.1 по КККР на с. Градина, община Първомай, област Пловдив**

**Възложител: „ПЕРФЕКТ 2005“ ЕООД**

УВОД

Настоящата информация относно преценка на необходимостта от извършване на ОВОС е изготвена въз основа на писмо на РИОСВ – гр.Пловдив, изх. № ОВОС-1608-1/ 17.06.2025 г. По обем и съдържание същата отговаря на изискванията на Приложение 2 към чл. 6 от Наредбата за ОВОС (обн.ДВ, бр.25/2003 г.,посл. изм. и доп. ДВ, бр.62/2022 г).

# ИНФОРМАЦИЯ ЗА КОНТАКТ С ВЪЗЛОЖИТЕЛЯ

# РЕЗЮМЕ НА ИНВЕСТИЦИОННОТО ПРЕДЛОЖЕНИЕ

## Характеристика на инвестиционното предложение

**а) размера, засегната площ, параметри, мащабност, обем, производителност, обхват, оформление на ИП в неговата цялост**;

Инвестиционното предложение е ново и предвижда промяна предназначението на част от бивша ремонтна работилница с площ около 250 м2, за функциите на „Цех за производство на кисело мляко“.

Възложителят е собственик на сграда с идентификатор 17484.190.3.1, разположена в ПИ с идентификатор 17484.190.3. Имотът е с НТП: За селскостопански двор и е собственост на Държавен поземлен фонд – МЗХ. В момента тече процедура по закупуването на земята от „Перфект 2005“ ЕООД.

Сградата е масивна, едноетажна, с обща площ 623 м2 и е била бивша ремонтна работилница.

В цеха ще се произвежда кисело мляко със сушени плодове по нова иновативна технология. Технологията комбинира иновативни решения, включващи ферментационен процес с пробиотична щамова комбинация и плодови добавки, произведени по новосъздадена технология. Новата технология позволява получаване на нов продукт, който има превъзхождаща хранителна и биологична стойност.

Водоснабдяването на обекта за питейно-битови и производствени нужди е от селската водопроводна мрежа, експлоатирана от „ВиК“ ЕООД – гр.Пловдив.

Електроснабдяването на обекта е съществуващо от електроразпределителната мрежа на ЕВН – България.

За реализацията на ИП ще бъде изготвен проект за вътрешно преустройство нса съществуващата сграда за нуждите на цеха.

**б)взаимовръзка и кумулиране с други съществуващи и/или одобрени инвестиционни предложения;**

Настоящото инвестиционно предложение няма пряка връзка с други съществуващи и одобрени с устройствен или друг план дейности в обхвата на въздействие на обекта на ИП.

**в)използване на природни ресурси по време на строителството и експлоатацията на земните недра, почвите, водите и на биологичното разнообразие;**

По време на преустройството ще се ползва основно ел. енергия за ръчните машини и традиционни строителни материали, доставени от лицензирани фирми и от търговската мрежа. Всички разтвори ще се доставят в готов вид от най-близките бетоновъзли и ще се влагат директно в строителните конструкции.

По време на експлоатацията на обекта ще се използва вода за производствени и питейно-битови нужди на персонала от 4 човека, от водопроводната мрежа на с.Градина, експлоатирана от „ВиК“ ЕООД – Пловдив, както и ел. енергия за производствени и битови нужди, осигурена от съществуващата електроразпределителна мрежа на ЕВН - България.

**г)генериране на отпадъци – видове, количества и начин на третиране, и отпадъчни води;**

По време на преустройството ще се формират основно строителни отпадъци. Те ще се събират в контейнери и ще се изхвърлят на депо за строителни отпадъци определено от Кмета на община Първомай.

Ще се формират минимални количества смесени битови отпадъци от жизнената дейност на строителните работници. Те ще се събират в контейнер за битови отпадъци на обекта.

По време на експлоатацията на обекта ще се формират отпадъци от опаковки – хартия, пластмаса, стъкло, дървени палети и др. Те ще се събират разделно и ще се предават на лицензирани фирми за оползотворяване, чрез сключване на договор.

Битовите отпадъци ще се събират в контейнер за битови отпадъци, обслужван от фирмата по сметосъбиране и сметоизвозване на района, чрез сключване на договор.

От дейността на обекта ще се формират два потока отпадъчни води:

- производствени – от производството, от измиване на технологичното оборудване и подовете в цеха;

- битово-фекални – от санитарните възли

Поради липса на канализация, всички отпадъчни води ще заустват във водоплътна изгребна яма, която периодично ще се почиства от лицензирана фирма, чрез сключване на договор и ще се извозва на ГПСОВ.

**д)замърсяване и вредно въздействие; дискомфорт на околната среда;**

Преустройството и експлоатацията на обекта не е свързано с отделяне на вредни емисии, които да създават дискомфорт на околната среда.

По време на преустройството на съществуващата сграда за нуждите на цеха ще се предизвика минимално повишение нивото на шум на обекта, което ще бъде кратко и няма да предизвика въздействие върху населението в района.

По време на експлоатацията на обекта не се очаква замърсяване и дискомфорт на околната среда.

**е)риск от големи аварии и/или бедствия, които са свързани с ИП;**

По време на строителството и експлоатацията на обекта няма риск от големи аварии и бедствия, свързани с инвестиционното предложение.

**ж)рисковете за човешкото здраве поради неблагоприятно въздействие върху факторите на жизнената среда по смисъла на §1, т.12 от допълнителните разпоредби на Закона за здравето;**

По време на преустройството рискът от инциденти е само за работниците при неспазване на изискванията по охрана на труда. Не съществува риск от инциденти за населението в района.

По време на експлоатацията няма риск от големи аварии, инциденти и здравен риск за населението и за околната среда в района.

## 2.Местоположение на площадката, включително необходима площ за временни дейности по време на строителството

Имотът е разположен в производствена зона, бивш стопански двор в регулацията на с.Градина, община Първомай. Административният адрес е ул. „Христо Ботев“ № 2.

Цехът за производство на кисело мляко се разполага в част от сграда с идентификатор 17484.190.3.1, намираща се в ПИ с идентификатор 17484.190.3 по КККР на с.Градина, общ.Първомай. Общата площ на имота възлиза на 3114 м2, общата площ на сградата е 623 м2, от които 250 м2 ще се преустроят.

Имотът не попада в границите на защитени територии по смисъла на ЗЗТ, както и в границите на защитени зони по смисъла на ЗБР. Най-близката защитена зона по Натура 2000 е ЗЗ „Река Марица“ (BG0000578) по директива за местообитанията.

Няма необходимост от нова или промяна на съществуващата пътна инфраструктура. Няма трансгранично въздействие.

Не се засягат обекти подлежащи на здравна защита, както и санитарно-охранителни зони (СОЗ) на водоизточници за питейно-битово водоснабдяване или на минерални води, обекти на културно - историческото наследство.

За временни дейности по време на преустройството ще се използват свободните площи от имота.

## 3.Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС

По време на преустройството на съществуващата сграда основните процеси включват традиционни строителни практики. Съществуващата сграда е масивна едноетажна, със застроена площ 623 м2 и ще бъде частично преустроена за нуждите на цех за кисело мляко, чрез изграждане на вътрешни преградни стени. Няма необходимост от изкопни работи. Всички необходими материали ще се доставят в готов вид от търговската мрежа.

По време на експлоатацията основните процеси включват производство на кисело мляко със сушени плодове.

В „Цеха за производство на кисело мляко“ ще се преработват сурово прясно мляко до 450 л/ден и пресни сезонни плодове.

Ще се произвеждат:

-пробиотично кисело мляко;

-сухи плодове: ягоди, ябълки, круши, сини сливи, кайсии, праскови за влагане в производството.

**Технологичният процес се състои от следните етапи:**

* Етапи при производството на кисело мляко:

1. Млякото се окачествява и приема.

2. Загрява се в приемният съд до температура 40 C°.

3. Филтриране и очистване на млякото.

4. Пастьоризиране при температура 92 до 95C° за 20-30 минути.

5. Охлаждане до 42 ± 1 C°.

6. Заквасване

7. Дозиране в стъклени буркани .

8. Поставяне в термостатна камера и термостатиране при 42 C° за 2,45 до 3,5 часа.

9. Транспортиране до хладилна камера за охлаждане за 12 часа.

10. Подаване на технологичната линия за дозиране на меда и плодовите съставки .

11. Затваряне на бурканите и пакетиране в кашони.

12. Транспортиране на кашоните до камерата за съхранение и експедиция.

* Етапи при преработка на пресни плодове

1. Окачествяване, приемане и измиване на плодовете.

2. Почистване и нарязване.

3. Сушене.

4.Сортиране и опаковане на сушения продукт

* **Описание на производство на пробиотично кисело мляко:**

За производството на кисело мляко се влага сурово прясно краве мляко от екологични райони. Доставя до обекта с хладилен транспорт и се подлага на окачествява преди приемане. Измерват се важни показатели, определящи качеството, като: киселинност, наличие на инхибиращи вещества, масленост, СБО. Суровото пълномаслено мляко преминава по тръбен път до приемен резервоар с подгряваща риза, където се затопля до 40оС. Премивана през помпа с филтър–очистител и се подава в пастьоризатор-заквасочник. Следва термична обработка - пастьоризация до 92-95оС със задръжка 20мин. В същия съд се извършва охлаждане до 42оС за да се извърши заквасване.

Влага се българска закваска със симбиотична комбинация от пробиотични лактобацилус булгарикус и стрептококус термофилус. Тази закваска е приготвена специално в специализирана лаборатория.

Добавя се и се разбърква внимателно в заквасочника, от където се подава на дозираща машина в нови стъклени буркани.

Касите с бурканите се транспортират до термокамера, където се термостатира при 42оС за около 3 часа и половина. След изваждане касите с бурканите веднага се пренасят в хладилна камера за около 12 часа.

След това се постъпва към операцията на дозиране на повърхността на сухи плодове и пчелен мед. Следва затваряне на бурканите, етикетиране и пакетиране в кашони. Съхраняват се в хладилна камера до експедиция.

* **Подготовка на сухи плодове:**

При иновативната разработка се предвижда влагане на сушени плодове, които ще се подготвят на место в обекта.

Пресните плодове-ягоди, ябълки, круши, кайсии, праскови, достигат биологична зрялост по различно време, което определя и работата на сушилните. Сезонният плод се доставя в предвидената хладилна камера, от където се подава за обработка.

Най-напред плодовете се изплакват на миялна машина и се отцеждат. След това се подават на почистване, белене и рязане, което се извършва на ръка върху работни маси.

Подготвените нарязани плодове се подреждат върху леси и се отвеждат към сушилната камера. Сушилните позволяват сушенето да се извършва при температура не по-висока от 420С, което осигурява максимално запазване на органолептичните и биологичната стойност на плода.

Получените сушени плодове могат да се съхраняват временно в хладилници и след това да се пакетират и експедират. Тези продукти ще се подават към производството на кисело мляко, където ще се добавят към готовото мляко.

Към готовото мляко може да се дозира и пчелен мед, доставен от екологични региони.

Следва затваряне на готовия продукт и хладилно съхранение или експедиция.

Новата технология позволява получаване на нов продукт, който има превъзхождаща хранителна и биологична стойност и иновативност във подхода на създаване и комбиниране на използваните суровини

Хладилните камери са на хладилен агент фреон R449A.

Предвижда се Цехът да работи на 1 работна смяна, при пет дневна работна седмица.

Реализацията на ИП ще започне след завършване на процедурите, свързани с устройството на територията и ЗООС.

На площадката на обекта няма да има налични опасни вещества от приложение № 3 към ЗООС.

## 4.Схема на нова или промяна на съществуваща пътна инфраструктура

Няма необходимост от изграждане на нова или промяна на съществуващата пътна инфраструктура. Имотът граничи с вътрешен път от стопанския двор, свързващ я със селската пътна мрежа.

## 5.Програма за дейностите, включително за строителство, експлоатация и фазите на закриване, възстановяване и последващо използване

За реализацията на ИП ще бъде изготвен проект и ще се издаде разрешение за преустройство по ЗУТ от Община Първомай. След строителството на обекта ще се извърши неговото приемане и въвеждане в експлоатация.

На този етап не се предвиждат мероприятия по закриване на обекта.

## 6.Предлагани методи за строителство

Преустройството на съществуващата сграда ще стане по традиционния начин, чрез премахване на вътрешни стени и изграждане на нови такива, съгласно нуждите на цеха.

## 7.Доказване на необходимостта от инвестиционното предложение

Възложителят е собственик на сградата и реализацията на ИП е по негова преценка.

## 8.План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях

Изграждането на Цех за производство на кисело мляко ще стане в сграда с идентификатор 17484.190.3.1 по КККР на с.Градина. В момента тече процедура по закупуване на земята на имота, в който е разположена сградата.

Не се засягат обекти подлежащи на здравна защита.

Площадката на ИП не попада в границите на защитени територии по смисъла на ЗЗТ, и не попада в границите на защитени зони по Натура 2000. Най-близката защитена зона е BG0000578 „Река Марица“ по директива за местообитанията.

**9.Съществуващо земеползване по границите на площадката или трасето на ИП;**

С реализирането на инвестиционното предложение няма да се промени дейността в съседните земеделски земи, които ще се ползват по предназначение.

**10.Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за ПБВ и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.**

Теренът, в който ще се реализира инвестиционното предложение, **не попада** в границите на защитени територии, по смисъла на Закона за защитените територии (ЗЗТ), както и в границите на защитени зони по Натура 2000. Най-близката защитена зона е BG0000578 „Река Марица“.

Не се засягат обекти на културно-историческото наследство. Не се засягат санитарно-охранителни зони (СОЗ) около водоизточниците и съоръженията за ПБВ, и на минерални води.

**11.Други дейности, свързани с ИП (напр.добив на строителни материали, нов водопровод, добив или пренасяне на енергия, жилищно строителство)**

Няма други дейности, свързани с ИП, освен описаните.

**12.Необходимост от други разрешителни, свързани с ИП**

За реализацията на инвестиционното предложение са необходими:

- по ЗООС и ЗБР – Решение по Глава шеста от ЗООС и чл.31 от ЗБР, от Директора на РИОСВ-Пловдив

- по ЗУТ – Разрешение за строеж от Община Първомай

## III.МЕСТОПОЛОЖЕНИЕ НА ИП, КОЕТО МОЖЕ ДА ОКАЖЕ ОТРИЦАТЕЛНО ВЪЗДЕЙСТВИЕ ВЪРХУ НЕСТАБИЛНИТЕ ЕКОЛОГИЧНИ ХАРАКТЕРИСТИКИ НА ГЕОГРАФСКИТЕ РАЙОНИ, ПОРАДИ КОЕТО ТЕЗИ ХАРАКТЕРИСТИКИ ТРЯБВА ДА СЕ ВЗЕМАТ ПОД ВНИМАНИЕ, И ПО-КОНКРЕТНО

**1.Съществуващо и одобрено земеползване**

Сградата на Цеха за кисело мляко е с идентификатор 17 484.190.3.1 по КККР на с.Градина, и се намира в бившия стопански двор в регулацията на селото.

**2.Мочурища, крайречни области, речни устия**

Няма такива

**3.Крайбрежни зони и морска околна среда**

Няма такива

**4.Планински и горски райони**

Няма такива

**5.Защитени със закон територии**

Няма такива

**6.Засегнати елементи от Националната екологична мрежа**

Няма

**7.Ландшафт и обекти с историческа, културна или археологическа стойност**

С реализацията на ИП ландшафта не се променя и запазва урбанизирания си характера си. Няма обекти с историческа, културна или археологическа стойност.

**8.Територии и/или зони и обекти със специфичен санитарен статут или подлежащи на здравна защита**

Няма такива

**IV.ТИП И ХАРАКТЕРИСТИКА НА ПОТЕНЦИАЛНОТО ВЪЗДЕЙСТВИЕ ВЪРХУ ОКОЛНАТА СРЕДА, КАТО СЕ ВЗЕМАТ ПРЕДВИД ВЕРОЯТНИТЕ ЗНАЧИТЕЛНИ ПОСЛЕДИЦИ ЗА ОКОЛНАТА СРЕДА ВСЛЕДСТВИЕ НА РЕАЛИЗАЦИЯТА НА ИП:**

**1.Въздействие върху:**

* **населението и човешкото здраве –** няма и не се очаква.
* **материалните активи –** не се засягат материални активи на други собственици
* **културното наследство** – не се засяга
* **въздуха** – качеството на въздуха в района не се засяга
* **водата** – не се засяга съществуващия режим на повърхностните и подземните води – водовземането е от селската водопроводна мрежа, а отпадъчните води заустват във водоплътна изгребна яма.
* **почвата** – площадката на обекта не е земеделска земя.
* **земните недра** – не се засягат
* **ландшафта** – не се променя и запазва характера си
* **климата –** не се променя
* **биологичното разнообразие и неговите елементи** – флората и фауната не се засягат, липсват местообитания на редки и защитени видове
* **защитените територии** - не се засягат

**2.Въздействие върху елементите на Националната екологична мрежа, включително на разположените в близост до ИП**

Теренът, в който ще се реализира инвестиционното предложение, **не попада** в границите на защитени територии, по смисъла на Закона за защитените територии (ЗЗТ), както и в границите на защитени зони по Натура 2000. Най-близката защитена зона е BG0000578 „Река Марица“.

**3.Очакваните последици, произтичащи от уязвимостта на ИП от риск от големи аварии и/или бедствия**

Няма такива

**4.Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно)** – непряко, възстановимо

**5.Степен и пространствен обхват на въздействието – географски район, засегнато население, населени места**

Въздействието е локално, с малък териториален обхват. Няма засегнато население, растителни и животински видове.

**6.Вероятност, интензивност, комплексност на** **въздействието** – ниска

**7.Очакваното настъпване, продължителност, честотата и обратимостта на въздействие** – след започване на експлоатацията, дълготрайна

**8.Комбинирането с въздействия на други съществуващи и/или одобрени ИП** – няма

**9.Възможността за ефективно намаляване на въздействията** – реална, при спазване на технологичните регламенти

**10.Трансграничен характер на въздействието** – няма

**11.Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителните отрицателни въздействия върху околната среда и човешкото здраве**

От реализацията на инвестиционното предложение не се очакват съществени отрицателни въздействия по отношение компонентите на околната среда и здравето на хората. Поради това не се налагат допълнителни мерки.

.

**V.ОБЩЕСТВЕН ИНТЕРЕС КЪМ ИНВЕСТИЦИОННОТО ПРЕДЛОЖЕНИЕ**

Не е проявен.

**Поради липса на местен вестник, обявяването на ИП сме извършили на таблото на община Първомай, за което прилагам снимков материал.**